钦定古今图书集成/理学汇编/字学典/第107卷 > 钱惟治
## 钦定古今图书集成/理学汇编/字学典/第107卷 > 钱惟治

按《宋史吴越世家》：钱惟治，字和世，废王倧长子。幼好
读书，乾德四年，授宁远军节度。太宗嗣位，进检校太
尉。善草隶，尤好二王书。尝曰：“心能御手，手能御笔，则
法在其中矣。”家藏书帖图书甚众。太宗谓近臣曰：“钱
俶儿侄多工草书。”因命翰林书学贺丕显诣其第，遍
取视之，曰：“诸钱皆效浙僧亚栖之迹，故笔力软弱，独”
惟治为工耳。惟治尝以锺繇、王羲之、唐元宗墨迹凡
七轴为献，优诏褒答。惟治书迹多为人藏秘，晚年虽
病废，犹或挥翰。真宗尝语惟演曰：“朕知惟治工书，然
以疾不欲遣使往取，为求数幅进来。”翌日，写圣制诗
数十章以献，赐白金千两。